钦定古今图书集成/理学汇编/经籍典/第058卷 > 元胡一桂启蒙翼传 > 《刘牧指参伍以变为四十五数之疑》
## 钦定古今图书集成/理学汇编/经籍典/第058卷 > 元胡一桂启蒙翼传 > 《刘牧指参伍以变为四十五数之疑》

《河图》之数，自一至十；《洛书》之数，自一至九，汉儒以来，
相传如此。朱子本之所以知十为图，九为“书”者，盖《大
传》“天一地二”章，正论自一至十之数，极为详备。诚以
《易》之作由于是，故详言之；而言《河》出图，洛出书，必先
图而后书者，亦可以知天一地二章当以为《河图》也。
至于自一至九之数，则《易》未尝明言。刘牧欲《易》置图，
书，始指参伍，以变为论。自一至九之数，直指以为《河
图》，而以十数者为《洛书》，则恐其未然。何则？不应圣人
言五十五数如此其详，而论四十五数如此其略，又
不言三五，以“参伍”两字，该四十五数，殆类世间隐语
者，较之天一地二章，何若是之不侔也？所以知其不
可以此当之。又况造化显自然之数，当先其多而后
其少，先其全而后其略。多而全者，体数也，体数不可
有一之或缺；少而略者，用数也，纵缺而无害。譬则四
肢百骸，一不具不成全体。至于用，则或用手而不用
足，或用目而不用耳，亦可见矣。百数之内，以五十五
为天地体数。〈即自一至十数〉以四十五为“天地用数”，〈用数自一至九
阳数图而常动也〉虚《十不用》。〈阴数方而常静也〉必体立而后用行；十
图九书，义亦昭矣。今读《易》者，以为圣人皆本图书以
作《易》，自不妨；盖先后天卦与图书合，而十为图、九为
书，正不必易置也；